Ударац на царске лађе на Блату
0001    Вино пију мрки Црногорци 
0002    На Ријеку на Црнојевића 
0003    И бијелу кулу Машовића, 
0004    Прво јесте Ђоко капетане, 
0005    А до Ђока Грујичићу Јоко, 
0006    Добар јунак сердар Љуботињски, 
0007    До сердара Јовићевић Нико, 
0008    Од књажеве гарде стотинашу, 
0009    А до Ника Машовићу Ило, 
0010    А до Ила три су стотинаша: 
0011    Једно јесте Ђурашковић Гајо, 
0012    А до Гаја Петар Машановић, 
0013    А до Петра Митар Ђуришићу, 
0014    А до Митра Милошевић Јоко, 
0015    А до Јока Маркишин Стефане, 
0016    До Стефана остали јунаци. 
0017    Кад се ладна напојише вина, 
0018    Тер им вино уљезе у лице, 
0019    У вино се збора зађедоше, 
0020    А на’више зборе за јунаштво, 
0021    За јунаке младе Црногорце. 
0022    Тадер рече Ђоко капетане: 
0023    "Браћо моја, Ријечки јунаци! 
0024    "Ми сједимо и пијемо вино 
0025    "И шетамо по Ријеци равној, 
0026    "Ал’ не шета нахија Катунска, 
0027    "Нити пије проз механе вино! 
0028    "Јесте л’ чули војводу Илију 
0029    "С побратимом Петровићем Луком, 
0030    "Како дижу чете на све стране, 
0031    "Ударају уз Херцеговину, 
0032    "Робе, пале и сијеку главе 
0033    "До Мостара града бијелога? 
0034    "Пак сте чули, мјесец није дана, 
0035    "Војеводу Ива Радоњића 
0036    "И војводу Матановић-Ђура 
0037    "С побратимом Луком Лаковићем, 
0038    "Како Јајак-пашу дочекаше 
0039    "У крваве Зувце Крушевицу, 
0040    "И силну му војску исјекоше, 
0041    "Јајак-пашу грдно повратише, 
0042    "У Требињу граду затворише. 
0043    "Пак сте чули Церовић-Новицу 
0044    "И сердара Јовићевић-Сава, 
0045    "Којега је оправио књаже, 
0046    "Да подиже Србе на оруже 
0047    "И остале Дробњачке главаре, 
0048    "Из Дробњака ишћераше Турке, 
0049    "Преко Пиве воде прећераше. 
0050    "А ми ниђе војске не купимо, 
0051    "Нити мале чете подижемо, 
0052    "Да ми ђегођ шњоме удраримо 
0053    "И султану квара учинимо, 
0054    "С тијем ћемо бити прекорени 
0055    "На Цетињу пољу широкоме 
0056    "Од Данила Петровића књаза 
0057    "И његове господе избране." 
0058    Тадар рече Јовићевић Нико: 
0059    "Што нас кориш, Ђоко капетане! 
0060    "За јунаке Катуњане младе, 
0061    "За остале српске крајичнике, 
0062    "Ће подижу чете на све стране? 
0063    "Та и ми смо чете подизали, 
0064    "И до Скадра града ударали. 
0065    "Сву крајину до Скадра бијела, 
0066    "И пространу Зету свуколику 
0067    "Бјесмо ли је хашир учињели, 
0068    "Не смијаху Блатом пролазити 
0069    "Нит’ на Блато ловца испанути, 
0070    "Но владици плаћаху хараче, 
0071    "Доклен султан освоји Лесандро, 
0072    "На Лесандро извезе бродове 
0073    "И остале цареве ђемије, 
0074    "На њима су огњени топови, 
0075    "А у Скадру цареви пандури, 
0076    "По тридесет и четири друга, 
0077    "Затворише Блато свеколико, 
0078    "Не дају нам више четовати, 
0079    "Нит’ до Скадра града ударити, 
0080    "Нити ходит Виру на пазару. 
0081    "Но мој брате, Ђоко капетане! 
0082    "Ти ако си јунак за јунаштво, 
0083    "Развиј барјак, побиј га на лађу, 
0084    "Под њим купи избране јунаке, 
0085    "Да идемо Блату код Лесандра, 
0086    "Да ми с нашом четом ударимо 
0087    "На ђемије Отмановић-цара, 
0088    "Да се шњима мушки покољемо, 
0089    "И по равну Блату поћерамо. 
0090    "Ту ако б’ нам Бог удијелио, 
0091    "И војничка срећа прискочила, 
0092    "Да ђемију цареву отмемо, 
0093    "На ђемију топа царевога, 
0094    "Биће доста нама и јунаштва." 
0095    Кад то зачу Ђоко капетане, 
0096    Добар јунак на ноге скочио, 
0097    Разви барјак, поби га на лађу, 
0098    Стаде бират’ под барјак јунаке, 
0099    Доклен двана’ст лађа напунио, 
0100    Пак обрну низ Ријеку малу, 
0101    Доклен Плочи камено’зи дође, 
0102    Ту је својом четом починуо, 
0103    Доклен мрче и почину сунце, 
0104    Тадер уста Ђоко капетане, 
0105    Стаде своју чету разређиват’, 
0106    Како треба шњоме ударити 
0107    И по Блату Турке поћерати. 
0108    Прво зивну Машовића Ила 
0109    И сердара Грујичина Јока: 
0110    "Ево ваме трећи дио војске, 
0111    "Хајте, право Блатом на пијеске, 
0112    "Ако буду низа Блато шајке, 
0113    "Ви можете шајке дочекати 
0114    "И с Турцима џанак затурити, 
0115    "Ми ћемо ви у помоћи доћи. 
0116    "Ти соколе, Јовићевић-Нико, 
0117    "Нудер узми бојне лађе двије, 
0118    "Пак завези Блатом крај Лесандра 
0119    "Али немој проћи полагано, 
0120    "Него прођи, да те чују Турци, 
0121    "Ако буду шајке на Лесандро, 
0122    "Тер не буду Блатом широкијем, 
0123    "За тобом ће скочит’ у поћеру 
0124    "Ти се, брате, немој уплашити, 
0125    "Нит’ с Турцима џанак затурати, 
0126    "Но побјежи Блатом широкијем, 
0127    "Док измамиш на пучину Турке. 
0128    "А ја идем с дружином осталом 
0129    "Крајем хрта код Дебеле Главе, 
0130    "Како могу четом похитати, 
0131    "Од Лесандра Блатом прекинути 
0132    "И на шајке турске ударити, 
0133    "Да не бјеже шајке у Лесандро." 
0134    То изрече, на ноге скочио, 
0135    И у црну лађу ускочио, 
0136    А за њиме дружина остала. 
0137    Кад изишли Блату на ширину, 
0138    Пође Ило са сердаром Јоком 
0139    На пијеске Блатом широкијем, 
0140    И капетан код Дебеле Главе, 
0141    Сиви соко Јовићевић Нико, 
0142    Завезе се Блатом крај Лесандра, 
0143    Ал’ не хоће проћи полагано, 
0144    Него иде, да га чују Турци, 
0145    Када близу до Лесандра дође, 
0146    Ту га силни опазише Турци, 
0147    У ђемије своје ускочише, 
0148    Сташе ћерат’ Јовићевић-Ника 
0149    Преко Блата Виру Црмничкоме, 
0150    Јер мишљаху сераклије Турци, 
0151    Да су оно пазарлије млади, 
0152    Који иду Виру на пазару. 
0153    Но је витез Јовићевић Нико, 
0154    Он не хоће да заметне кавгу, 
0155    Но измиче Блатом широкијем, 
0156    Док умами у пучину Турке, 
0157    Тадар јунак пали џевердара, 
0158    А покличе Ђока капетана. 
0159    Тадар скочи Ђојко капетане, 
0160    На ђемије царске ударио, 
0161    Ал’ се бране цареве ђемије 
0162    Са живијем огњем из топова, 
0163    А бране се шездесет пандура, 
0164    Сипљу огањ на свакоју страну, 
0165    Сташе српске узбијати лађе, 
0166    А у лађе падати јунаци. 
0167    Тадар викну Ђоко капетане, 
0168    С друге стране Ђурашковић Гајо: 
0169    "Крманџије, исправите лађе, 
0170    "На ђемије Отмановић-цара, 
0171    "Да не дамо топе напунити, 
0172    "Јер ће наше потопити лађе." 
0173    Крманџије лађе исправише, 
0174    И ђемију царску опколише. 
0175    Али пуче пушка од Турака, 
0176    И погоди силнога јунака 
0177    На шпируну Новићевић-Ника, 
0178    Паде јунак у дружину мртав. 
0179    У то српске приступише лађе, 
0180    За ђемију руком прифатише, 
0181    Ал’ су Турци топа напунили, 
0182    А тобџија мићу припалио, 
0183    Да запали топа огњенога, 
0184    Да подави лађе и јунаке, 
0185    Ал’ не даде соко тица сиви, 
0186    По имену Радовић Илија, 
0187    Но га веслом удари од лађе, 
0188    Колико га удри полагано, 
0189    Мртав Турчин паде у ђемију, 
0190    У то скочи Маркишин Стефане, 
0191    Он из лађе скочи у ђемију, 
0192    Крманџији осијече главу. 
0193    У то, брате, остали јунаци 
0194    У ђемију листом ускоичише, 
0195    По ђемији Турке пофаташе, 
0196    Двадест и пет глава окидоше, 
0197    А остали у Блато скочише. 
0198    Друга пуста царева ђемија 
0199    Измаче им Блатом широкијем. 
0200    У то приспје Машовићу Јоло 
0201    Са сердаром Грујичиним Јоком, 
0202    Зе ђемијом лађе натурише, 
0203    На ђемију сипљу огањ живи, 
0204    Десет у њу погибе Турака, 
0205    И кћаху је, брате, уфатити, 
0206    Но ђемија бјежи пут Лесандра, 
0207    С Лесандра је топи обранише 
0208    И остали цареви бродови, 
0209    Те утече грдно и рањено, 
0210    Да се фали скадарском везиру, 
0211    Како Блато чува и Лесандро 
0212    Од витеза од Црногораца, 
0213    А Срби се натраг повратише, 
0214    И на Блато сви се прикупише. 
0215    Саде, побре, ти слуша’ јунаке, 
0216    Који јесу погинули овђен 
0217    У овоме боју кравоме 
0218    И јуришу на царске ђемије: 
0219    Погибоше два Јовићевића, 
0220    Оба брата од оца и мајке, 
0221    Јовићевић Нико и Периша; 
0222    Погибоше до два Пејовића, 
0223    Пејовићу Саво и Манојле, 
0224    И делија Машановић Јоко; 
0225    А дванаест рана допануло, 
0226    Остали се здраво повратише, 
0227    Здраво дошли на Ријеку равну, 
0228    На Ријеку на Црнојевића, 
0229    Ту ђемију царску извезоше, 
0230    На ђемију топа царевога 
0231    Су двадесет и четири главе, 
0232    Пак све турске главе оправише 
0233    Више Спужа града бијелога, 
0234    На мрамору попа Радосава, 
0235    Који бјеше скоро погинуо 
0236    Од Спужана преко вјере тврде, 
0237    Те му дивно мрамор окитише 
0238    С јабукама с турскијех делија. 

Српске епске народне песме